
RAPORT  
asupra propunerii legislative  pentru modificarea Legii nr.213/1998 privind proprietatea publică şi  regimul juridic al  acestuia
                    În conformitate cu prevederile art. 95 din Regulamentul Camerei Deputaţilor, republicat, cu modificările  ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea  legislativă pentru modificarea Legii nr.213/1998 privind proprietatea publică şi  regimul juridic al  acestuia, trimisă cu adresa         nr. Pl.-x 942 din 11 decembrie 2006 şi înregistrată sub nr. 31/1483 din  12  decembrie  2006.
Potrivit prevederilor art. 75 din Constituţia României, republicat, şi ale art. 92  alin (9) pct.2 din Regulamentul Camerei Deputaţilor, republicat, cu modificările  ulterioare,  Camera Deputaţilor este Cameră decizională. 

Senatul, în  calitate  de primă  Cameră  sesizată, a respins această  propunere legislativă în şedinţa  din  6 decembrie  2006.
Consiliul Legislativ  a avizat favorabil iniţiativa legislativă, cu unele observaţii şi propuneri, conform avizului nr. 935 din 3  iulie 2006.
Guvernul, prin punctul  de  vedere transmis  cu adresa nr.2472 din 15 august 2006,  nu  susţine adoptarea acestei iniţiative legislative,  considerând că  legislaţia în  vigoare, care reglementează  acest domeniu, asigură protecţia intereselor publice ale  comunităţilor  locale. Astfel, atât în Legea 231/1998  cât şi în  Legea 10/2001, sunt cuprinse  prevederi potrivit cărora,  în  cazul  unor amenajări  de utilitate  publică, dispoziţia  sau  decizia   autorităţii  competente constă  numai  în  acordarea  de măsuri  reparatorii  în echivalent, neexistând o  soluţie alternativă  de restituire  în  natură.
Comisia  pentru  administraţie publică,  amenajarea  teritoriului şi  echilibru  ecologic, în şedinţa  din 31  ianuarie  2007, a hotărât  avizarea negativă a   iniţiativei  legislative,  conform  avizului nr.26/1347 din 31  ianuarie  2007.
Propunerea legislativă supusă dezbaterii are ca obiect de reglementare  completarea art.10 din Legea nr.213/1998 privind proprietatea publică şi  regimul  juridic al  acesteia, cu  modificările şi  completările ulterioare, în sensul trecerii terenurilor intravilane ale localităţilor urbane şi rurale din domeniul public de interes local în domeniul privat al  unităţilor administrativ teritoriale, cu respectarea procedurilor legale dar  numai în baza  aprobării prealabile a acestei măsuri prin referendum local.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă menţionată mai  sus,  în şedinţa din 21 februarie 2007.  La dezbateri  a participat, în  calitate de invitat, din partea  Ministerului Justiţiei, doamna Katalin Barbara Kibedi – secretar de stat. Din  partea  iniţiatorilor, a fost prezent domnul  deputat Gheorghe Gabor.
Cu ocazia  dezbaterilor,  şi-au exprimat opiniile  cu privire la  această  propunere  legislativă,  atât membrii Comisiei cât şi  invitaţii.
                  
 În urma  examinării şi  a rezultatului votului asupra  iniţiativei legislative, respectiv 7 voturi pentru  adoptare, 4  voturi  împotrivă şi 4 abţineri, membrii Comisiei juridice, de disciplină şi imunităţi au hotărât, să propună plenului Camerei  Deputaţilor respingerea propunerii  legislative pentru modificarea Legii nr.213/1998 privind proprietatea publică şi  regimul juridic al  acestuia.

      Din numărul total de 24 membri ai Comisiei juridice, de disciplină şi imunităţi au fost prezenţi la dezbateri  15 deputaţi.

      În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
                      PREŞEDINTE,                                            SECRETAR,
                     Sergiu ANDON                                         George Băeşu 
Consilier

